Mazurek, Milan, poslanec NR SR (2021-05-11):
Vážené dámy, vážení páni, milí poslanci OĽANO, ktorí ste tu zostali, predovšetkým ku vám budem cieliť svoju rozpravu, pretože podľa môjho hlbokého presvedčenia je váš predseda Igor Matovič regulérny blázon. Blázon, ktorý by nemal zastávať ani šéfa rodičovského združenia v materskej škôlke, a nieto ešte predsedu vlády Slovenskej republiky. Pre mňa nie je nejakou novinkou to, že Igor Matovič nie je psychicky spôsobilý na to, aby mohol zastávať vysokú a významnú ústavnú funkciu, dokonca tú, ktorá mu prepožičiava najväčšiu moc v celej Slovenskej republike, pretože som tu bol ako poslanec aj v minulom volebnom období a zažil som ho v opozičných laviciach. Nemal som problém s tým, keď opozícia úplne legitímne a fakticky, a o to som sa vždy snažil aj ja, kritizovala vládne prešľapy, nesprávne zákony, jednoducho prichádzala s tým, čo bolo konštruktívne a čo bolo správne. To, čo ale predvádzal Igor Matovič a čo som na vlastné oči videl, ma presvedčilo o tom, že tento človek nikdy v živote nemôže štát riadiť tak, aby sme sa buď nemuseli hanbiť, alebo všetci ako zdraví, normálni ľudia niekde skrývať a čakať, čo zase tento blázon vymyslí. A to, že som mal pravdu, to dnes vidíme, práve v týchto časoch. Zažil som ho tu, keď sa na tlačovej konferencii rozplakal a tvrdil, že sa mu smeráci vyhrážajú, že ho zabijú, alebo nejakí smerácki nasadení agenti, že ho chcú hodiť pod vlak a že on sa bojí o svoj život. A keď ho potom Kaliňák vyzval, aby si požiadal o policajnú ochranu, tak povedal, že nemá záujem, lebo im neverí, policajti ho chcú zabiť. Stihomam, áno, normálne mal, zbláznil sa úplne a prestal chodiť do parlamentu, lebo to bola vraj podmienka týchto smerákov, aby, chudák, nemohol SMER-u škodiť. Hovorím si, nádhera, nádhera. Tak rok a pol nechodil do parlamentu, dával rozhovory pre bulvárne médiá, ako si stavia schodíky pri dome, usmieval sa, mandátu sa nevzdal, proste bola tu tá lavica prázdna. A povedal, že jednoducho ho zastrašili, že on musí ustúpiť a tak ďalej. Mnohé hlasy hovorili, že sa bol liečiť niekde v nejakom ústave, ja to neviem potvrdiť, hovorí sa hocičo, ale potom náhle sa Igor Matovič vrátil tu do parlamentu a začal biť do toho SMER-u ešte neporovnateľne viac ako predtým. Si hovorím, tí smeráci sú nejakí zvláštni, tak predtým ho chceli zabiť, zlikvidovať, hodiť pod vlak, on sa stratil, zmizol, zľakol sa a potom sa vrátil a plnou parou začal biť znovu a vyhrážky prestali. Neuveriteľné, no nie? Skúsme zobrať do úvahy to, že Igor Matovič, ako chorý blázon si toto celé vymyslel, zahral pred novinármi formu, rozplakal sa ako malé dievča, takisto ako sa rozplakal, keď mu Danko vtedy prečítal nejaký list na tlačovej konferencii. Všetci si pamätáme tú legendárnu scénu, ja to nedám a s plačom sa pobral preč. A dnes tento človek, o ktorom som už vtedy vedel, že jeho chorý na hlavu, zastáva najvyššiu pozíciu vo vláde. Môžete hovoriť, áno, Eduard Heger je predseda vlády, všetci dobre vieme, aj kolega Miro Suja to tu správne povedal, ako to v skutočnosti funguje. A práve presne preto, preto, čo Igor Matovič na Slovensku všetko navystrájal a čo nám ukázal, sme predložili tento návrh ústavného zákona, ktorý by do ústavy zadal jasnú podmienku pre každého člena vlády, pre každého ministra a teoreticky aj pre podpredsedu vlády a pre premiéra samotného, aby musel zdokladovať svoju psychickú spôsobilosť, takisto ako ju zdokladuje vodič kamiónu, majiteľ, držiteľ zbrojného preukazu, policajt, vojak, skrátka profesie a ľudia, občania, ktorí môžu svojím konaním alebo tým, čo jednoducho majú v opatere, spôsobiť obrovskú škodu iným alebo škodu na živote a tak ďalej. Úplne legitímna, normálna podmienka. Ak človek, ktorý riadi niekoľko desiatok ton vážiace nákladné vozidlo, musí mať testy psychickej spôsobilosti u klinického psychológia, všetci to považujeme za úplne normálnu a legitímnu podmienku, pretože s takýmto niečím dokáže človek zabiť desiatky a možno aj stovky ľudí. Videli sme to na juhu Francúzska pri tom teroristickom útoku. A preto si povieme, áno, je to normálne, veď predsa takýto automobil vie byť veľmi nebezpečnou zbraňou. Ale ak človek, ktorý riadi celý štát, ktorý prijíma legislatívu, ktorý má na starosti armádu, ktorý má na starosti políciu, ktorý môže dávať iných do väzby, ktorý má na starosti životy 5,5 mil. obyvateľov Slovenskej republiky, a o to viac bezprecedentne v krízovej situácii nie je psychicky spôsobilý alebo nemá takýto doklad o psychickej spôsobilosti a existuje tu dôvod na pochybnosť o tom, že tu takýto doklad by nikdy ani nezískal, pretože by tým testom neprešiel, tak je to katastrofa. Je to katastrofa. A teraz sa nejedná len o Igora Matoviča, aj keď on bol ten hlavný štartovací bod. On bol ten moment, on bol ten dôvod, pre ktorý sme si povedali, my tieto testy psychickej spôsobilosti na Slovensku skrátka potrebujeme. Miro Suja tu hovoril o ministrovi Naďovi, ktorý ľuďom na Slovensku nadával do opíc, do opíc len preto, že si dovolili vyjadriť kritický názor voči tejto vláde, že sa ľudia dokázali postaviť a povedať si, nepáči sa nám, čo robíte, nepáči sa nám, že nás pripravujete o prácu, chceme normálne, dôstojne žiť bez vašich nezmyselných obmedzení, ktoré nikam nevedú. No tak on im povedal: „Ste všetci len opice a náckovia.“ Toto presne vedel. A mnohokrát tu mám s ním skúsenosti, keď sa psychicky rúca pri akejkoľvek forme kritiky. A po tom všetkom, čo Igor Matovič na Slovensku predviedol, je nutnosťou, aby sme takéto testy psychickej spôsobilosti na Slovensku jednoducho mali zavedené priamo do ústavy. Veď všetci dobre vieme, čo tu navystrájal. On riadi štát cez Facebook. Ráno povie niečo, čo na druhý deň neplatí. Vymyslí si megalomanské nápady zo dňa na deň. Večer ide spať a ráno príde na Facebook s témou, dáme 200-eurové prídavky na dieťa. A tak viete, zvýšime DPH, aby sme na to mali. Celé Slovensko spozornie, začnú sa riešiť politické debaty, ľudia premýšľajú, z čoho to zaplatia, čo sa bude diať. Rieši sa to od A po Z a o dva dni na to povie: „Á, tak nebudeme to DPH zvyšovať.“ Čo to je?! Od začiatku do konca, do týchto dní celý čas Igor Matovič neustále konštantne dostáva slovenskú verejnosť, odbornú aj laickú, do problémov, do neistoty a do zúfalstva. Ja si dovolím tvrdiť, že Igor Matovič na Slovensku spôsobil výrazné navýšenie miery samovrážd u ľudí, ktorí už nemali z čoho žiť, ktorí mali neistotu, ktorí nevedeli, čo bude o týždeň, aké opatrenie sa prijme, či im zavrú ten podnik, či im ho nezavrú, či ten premiér zase vymyslí nejaký zákon, ktorým zvýši poplatky, zvýši dane a donúti ich urobiť to alebo hento, a neposkytne im žiadnu adekvátnu štátnu pomoc! Igor Matovič dokázal zruinovať Slovensko tak, ako nikto nikdy pred ním. A presne toto je dôsledok toho, keď sa k moci dostane človek, ktorý nie je podľa môjho názoru psychicky spôsobilý na to, aby takúto nebezpečnú, lebo toto v jeho prípade je, nebezpečnú funkciu mohol zastávať. Vážené dámy, vážení páni, ja viem, že teraz obrovská kritika, obrovské množstvo rekapitulácie nejakých Matovičových počinov. Ja viem dobre, že vy by ste nemohli hlasovať proti vlastnému premiérovi, ale aj vy musíte uznať – apoliticky, že podmienka, aby človek, ktorý riadi celý štát, a mal psychotesty, ktoré má každý držiteľ zbrojného preukazu, je úplne štandardná a legitímna. To znamená, že nikto by s ňou nemal mať žiaden problém. Ide tu o životy obyvateľov Slovenskej republiky. Ide tu o všetkých tých, ktorých Igor Matovič, jeho vláda a táto druhá vláda Igora Matoviča dostala na úplné dno. Dnes a stále sa ma ľudia pýtajú: „Čo, bude tá zvýšená DPH? Kedy skončí ten núdzový stav? Dokedy sa budeme testovať?“ Nielen ja, ale ani vy nemáte tú odpoveď. A čo by ste tým ľuďom povedali? Počkajme na to, čo Igor napíše na Facebook? Kedy to budeme vedieť? Keď sa takto ráno vyspí? Keď sa hentako vyspí? Keď si povie to, alebo to? Keď urobí zase niečo, o čom nikoho neinformoval a potom si povie: „A mne je úplne jedno, že sú všetci proti tomu. Ja pôjdem aj cez mŕtvoly a presadím to.“ A keď ho, naňho vyviniete vysoký tlak, keď sa ho náhodou pýtajú novinári, tak čo urobí? Pod tlakom ako malé dievčatko sa opäť raz a zase rozplače, lebo toto robí Igor Matovič opakovane, keď je pod tlakom, tak sa rozplače a zrúti! Celý svet mu ubližuje, nikto ho nemá rád, každý mu krivdí, len on chce všetkým dobre a nikto ho nechápe. Priatelia, ale človek nemusí byť psychológ na to, aby vedel, že takýto človek je nenormálny a hlavne nebezpečný, pretože z takejto povahy, z takýchto vlastností vychádza tá najhoršia vlastnosť, ktorú predseda vlády a predseda politickej strany môže mať, a to je pomstychtivosť. Pomstychtivosť, o ktorej tu hovoril môj kolega Miro Suja. Pomstychtivosť, ktorou Igor Matovič oplýva tak, ako nikto iný zo všetkých ministrov, možno si môže podať ruky s Naďom, a vy sami dobre viete, že Igor Matovič je neuveriteľne pomstychtivý, že keď mu niekto urobí niečo, o čom on je presvedčený, že to bola krivda a že si to nezaslúžil, aj napriek tomu, že celé Slovensko má iný názor, že keď ho niekto začne verejne kritizovať, tak spriada plány, v zákulisí rozohráva hry, všetko dá bokom a snaží sa nájsť spôsob, ako tomuto človeku môže ublížiť, zničiť mu život. Toto je presne povaha Igora Matoviča. A to, že nie je spôsobilý, dokladuje aj skutočnosť, že nevlastní žiaden majetok, všetko prepísal na ženu, pretože povedal médiám, že on by všetko rozdal. To, že je daňový podvodník, plagiátor a tak ďalej, to sme si uňho zvykli. To, že porušil všetko, čo ľuďom sľúbil, to, že si doslova a do písmena spravil z úst úplne iný otvor, to všetci dobre vieme. Ale to, že prepísal celý majetok na ženu, že nič nevlastní a rozhodol sa robiť ministra financií, dokopy s jeho povahovými vlastnosťami, to je katastrofa. Katastrofa, ktorej dnes musí Slovensko čeliť. A presne preto je nutné, aby sme náš návrh zákona schválili a aby osoby, ako je Igor Matovič, už nikdy v budúcnosti nemohli zastávať funkciu, do ktorej nepatria a ktorou spôsobujú utrpenie miliónov obyvateľov Slovenskej republiky.